钦定古今图书集成/明伦汇编/氏族典/第632卷 > 《郑樵通志》 > 纳合蒲剌都
## 钦定古今图书集成/明伦汇编/氏族典/第632卷 > 《郑樵通志》 > 纳合蒲剌都

按《金史纳合蒲剌都传》：蒲剌都，大名路猛安人也。承
安二年进士，调大名教授，累除比阳令，补尚书省令
史，除彰德军节度副使，以忧去官。贞祐二年，调同知
西安军节度使事，历同知临洮、平凉府事，河州防御
使。三年，夏人围定羌，蒲剌都击走之，以功加遥授彰
化军节度使。四年，升河州为平西军，就以蒲剌都为
节度使。上言：“古者一人从军，七家奉之，兴十万之师，
不得操事者七十万家。今籍诸道民为兵者十之七
八，奉之者才二三，民安得不困？夫兵贵精，不在众寡，
择勇敢谋略者为兵，脆懦之徒使归农亩，是亦纾民
之一端也。”又请补管赎罪以足用，及请许人射佃陕
西荒田，开采矿冶。不报。改知平凉府事，入为户部尚
书。是时，伐宋大捷，蒲剌都奏：“宋人屡败，其气必沮，可
乘此遣人谕说，以寻旧盟，若宋人不从，然后伐之。疾
仇怒顽，易以成功。”朝廷不能用。蒲剌都又言：“诸军当
汰去老弱，妙选精锐，庶可取胜。陕西弓箭手不习骑
射，可选善骑者代之。延安屯兵甚众，分徙万人驻平
凉。关中元帅猥多，除京兆重镇，其馀皆可罢。巩县以
北黄河南岸及金钩吊桥、虎牢关、虢州崿岭，凡斜径
僻路，俱当置兵防守。”诏下尚书省、枢密院议，竟不施
行。未几，改元帅右监军，兼昭义军节度使，行元帅府
事。兴定二年，潞州破，力战而死，赠御史大夫。